આમ ગોલોકવાસી શ્રીકૃષ્ણે દેવતાઓને પ્રસન્ન કરી પોતાના ગોપાલો અને ગોપીઓને વ્રજમાં જવાનો આદેશ આપ્યો, સાથે જ રાધાજીને પણ વૃષભાનુ નામના ગોપાલને ઘેર જન્મ ધારણ કરવાનું કહ્યું અને તેમણે રાધાજીને જણાવ્યું કે તેમનો કાળરૃપે સ્વીકાર કરશે. શ્રીકૃષ્ણના વિરહની કલ્પના માત્રથી રાધાજી રુદન કરવા લાગ્યાં ત્યારે રાધાને આશ્વાસન આપતા શ્રીકૃષ્ણે કહ્યું, ‘તમે મારા પ્રાણથી પણ અધિક પ્રિય છો. તેવી જ રીતે હું પણ તમને પ્રાણથીયે અધિક પ્રિય છું. આપણાં બંનેનાં અંગો વાસ્તવમાં સર્વકાળે એક જ અંગરૃપે રહેલાં છે.’ આ પ્રમાણે શ્રીકૃષ્ણ રાધાને સમજાવતા હતા ત્યાં જ ઉત્તમ રત્નો અને હીરાથી સજ્જ રથમાં શંખ, ચક્ર પદ્મ અને ગદાધારી ચતુર્ભુજ શ્રીકૃષ્ણ સરસ્વતી અને લક્ષ્મી સાથે શ્રીકૃષ્ણની સભામાં પધાર્યા અને ગોલોકનિવાસી શ્રીકૃષ્ણના શરીરમાં લીન થઈ ગયા.